stanford-oval/wikipedia huggingface dataset:
תן שחור-גב
תיאור

משקלו של התן 7–13.5 ק"ג ואורך גופו 45–90 ס"מ. לתן פנים מחודדות, אוזניים גבוהות, גדולות ומחודדות וזנב עבה באורך של 26–40 ס"מ.
יש לו שיער שחור המשתרע מגב צווארו עד לזנב. בית החזה לבן והחלקים התחתונים בצבע לבן עד לבן כסוף בעוד שצבע שאר הגוף יכול לנוע מחום אדמדם לג'ינג'י. בלוטות הריח מצויות על פניו, על פי הטבעת ובאזור אברי המין.
אורך חייו של תן שחור-גב בטבע הוא 8 שנים ואילו בשבי הוא יכול להגיע ל-14 שנים. הוא מגיע לבגרות מינית בגיל 11 חודשים.
תפוצה

ישנן שתי אוכלוסיות נפרדות של התן שחור-הגב:
אוכלוסייה בדרום יבשת אפריקה כולל דרום אפריקה, נמיביה, בוטסואנה וזימבבואה.
אוכלוסייה בחוף המזרחי כולל קניה, סומליה ואתיופיה.
הפרדה זו נובעת מסיבות גאוגרפיות: בין שתי האוכלוסיות נמצא ערוץ אולדובאי (חלק מהשבר הסורי אפריקני) בצפון טנזניה.
האזורים בהם חי התן מגוונים; הוא יכול לחיות בערים קטנות, בפרברים של ערים גדולות ובמדבר נמיב.
התנהגות > ציד

התנים הם בעלי חיים חברתיים והם צדים בלהקות לעיתים קרובות. העבודה יחד מקלה את הקושי בהפלת טרף גדול. תנים שחורים עשויים גם לצוד לבד או עם בן זוגם.
התנהגות > רבייה

ההזדווגות של התן נעשית בין מאי ואוגוסט וההיריון נמשך כ-60 יום ונולדים בממוצע 4 גורים, אך רק 1–3 שורדים. במהלך ההיריון מספק הזכר מזון לנקבה. גם הזכר וגם הנקבה משתתפים בהאכלה ובגידול הצאצאים.
לאחר הלידה מבלה האם כמעט את כל זמנה במאורה ועוסקת בטיפול בצאצאיה במהלך שלושת השבועות הראשונים של חייהם. היא מניקה את גוריה 5 פעמים ביום, וקוראת להם ביללה חרישית. הגורים פותחים את עיניהם בגיל 10 יום ובסביבות גיל חודש הם מתחילים לאכול מזון שהועלה בגרתם של הוריהם. האם משנה את מקום משכנם לעיתים תכופות כדי למנוע תשומת לבם של טורפים. הם נגמלים לחלוטין מיניקה בגיל שלושה חודשים ועוקבים אחר הוריהם. בגיל שישה חודשים הם מתחילים לצוד בעצמם. בגיל 6–8 חודשים רוב הגורים עוזבים כדי להקים טריטוריה משלהם.
הערות שוליים

| כַּלְבִּיִּים (מתת-משפחת הכלבים) |
| --- | --- | --- |
| שבט כלבים, תת-שבט כלבים ("דמויי-זאב") | סוג כלב, מינים: זאב מצוי · (תת-מין כלב הבית) • זאב ערבות • זאב אדמוני • זאב אלגונקווין • זאב חבשי • זאב זהוב אפריקאי • תן זהוב ♦ סוג ומין יחיד זאב טלוא ♦ סוג תן, מינים: תן שחור-גב • תן לבן-פס ♦ סוג ומין יחיד דול מצוי |   |
| שבט כלבים, תת-שבט כלביים דרום-אמריקאיים | סוג ומין יחיד זאב הרעמה ♦ סוג ומין יחיד זאב היער ♦ סוג שועל דרום אמריקאי, מינים: שועל הפמפס • שועל דרווין • שועל ארגנטינאי אפור • שועל ארגנטינאי לבן • שועל ערבות פרואני • שועל קולפאו ♦ סוג ומין יחיד שועל הסרטנים ♦ סוג ומין יחיד שועל קטן-אוזן |   |
| שבט שועלים אפורים | סוג שועל אפור, מינים: שועל אפור מצוי • שועל איים אפור |   |
| שבט שועלים | סוג שועל-רקון, מינים: שועל-רקון מצוי • שועל-רקון יפני ♦ סוג ומין יחיד שועל אוזנן ♦ סוג שועל (שועלים אמיתיים), מינים: שועל מצוי (אדום) • שועל פנק • שועל החולות • שועל הכף • שועל שלג • שועל צוקים • שועל בנגלי • שועל קורסאקי • שועל מקרוטיס • שועל מהיר • שועל חיוור • שועל חול טיבטי |   |
תפילה עושה מחצה

תפילה עושה מחיצה הוא ביטוי המופיע בויקרא רבה לפיו תפילה מסייעת לאדם רק בקבלת מחצית התוצאה בה חפץ, כדברי רבי יהושע בן לוי, ובניגוד לדברי רבי יהודה, לפיו התשובה עושה מחצה והתפילה עושה כולה. עניין זה עולה גם בנדידת בני ישראל במדבר. בזכות תפילתם של בני ישראל, הם זכו לשבת י"ט שנים במדבר קדש וי"ט שנים נדודים.
השלמת מחצית התפילה

פני יהושע בלב אריה על פרשת וארא פרש את פנייתו של דוד המלך, ”למנצח על השמינית”, לפיו האדם מבקש סליחה שלוש פעמים - בשלוש תפילות העמידות בהם אומרים ”סלח לנו”. ולאור זאת התפילה של האדם אחרי תפילת שחרית הופכת למחצה. אחרי תפילת מנחה נותרת רביעית (מחצית מהנותרת בשחרית) ובתום תפילת ערבית נותרת שמינית. הואיל וכך, ככל שאדם ירבה בתפילה כך תגדל ישועתו. עניין זה מופיע גם בפנים יפות לפיו משה כופל בקשתו כפלים על מרים שנצטרעה.
לפי ביאור של הרה"ק רבי נפתלי מרופשיץ, מסיבה זו כופלים ומבקשים שנמצא חן בעיני אלוהים ואדם (ברכות יז א). על פניו, אם נמצא חן בעיני האל, אין לאדם צורך שישא חן בעיני אדם אלא נצרכת הכפילות לוודא כי לכל הפחות תתקיים מחציתה הראשונה של הבקשה.
המלצה נוספת להשלמת מחצית התפילה היא לבקשה בתוך שאר ישראל.
הסיבה שתפילה עושה מחציתה

על סמך פירוש בדרש משה על תהילים סא, שתי פרשנויות לעניין:
התפילה מועילה רק עבור מידת הרחמים וכן כאשר ה' ישמע את רינת האדם, לפי הפסוק, תתקבל מלוא הבקשה.
בגלות האדם זקוק לסיוע ממונים שיעלו את התפילה לשמים ולכן כוחה פוחת.
הסבר אחר טוען כי טבעו של האדם לדרוש כפלים מהנצרך ולכן ממילא כשמחצית התפילה מתקבלת היא עושה חלקה.
ההסבר אחרון טוען כי לתפילה שני חלקים. מחציתה הראשון ניתן בידי הקה"ב ומחצית השני ניתן על ידי האדם - המקבל אותה. כאשר האדם אינו ממלא את תפקידו כראוי בעולם, הוא הופך לכלי קיבול שאינו יכול לקבל את התוכן האלוקי לתוכו. התפילה עוזרת לאדם להפוך לכלי ראוי וכך הוא מקבל תוכנו.
הערות שוליים

↑  ויקרא רבה, פרשה י', פסקה ה'. מעין זה מופיע גם בדברים רבה, פרשה ח', פסקה א': ”אמר ר' אלעזר, רצונך לידע כחה של תפלה, אם אינה עושה כולה, חציה היא עושה”.
↑  ויקרא רבה, פרשה ז', פסקה א'; ויקרא רבה, פרשה י', פסקה ה'.
↑  פנים יפות על דברים, א', מ"ו.
↑  פנים יפות על ויקרא יג ו
↑  זכרות אבות על זמירות לש"ק, עמ' רח
↑  ב'פנים יפות' לבעל ההפלאה (פרשת תולדות) ע"פ דברי חז"ל (ברכות ל א)
↑  דרש משה, נעים זמירות ישראל, תהלים סא ב
↑  יחיאל מרדכי גורדון, נתיב ים, חב, תולדות המחבר. כמו גם, רבי אברהם המגיד מטריסק חסידים מספרים ח"ג עמ' 266
↑  זכרונם לברכה פרלוב, חא עמ' תפב וגם רד"מ מטשורטקוב, דברי דוד, ליקוטים, עמ קה
תומאס גיירין

| --- | --- |
אין תמונה חופשית
 לידה:  1950 (בן 74 בערך) 
 השכלה:  קולג' קאלאמזו (1972)  אוניברסיטת קולומביה (1975)  אוניברסיטת קולומביה (1980) 
 מעסיק:  אוניברסיטת אינדיאנה בלומינגטון 
 
תומאס פ. גיירין (באנגלית: Thomas F. Gieryn; נולד בשנת 1950) הוא פרופסור אמריקאי לסוציולוגיה באוניברסיטת אינדיאנה. במחקריו, גיירין מתמקד בפילוסופיה של המדע ובסוציולוגיה של המדע, מזוויות תרבותיות, חברתיות, היסטוריות ואנושיות. ידוע בפיתוח הקונספט של עבודת גבול, כלומר יצירתם של גבולות בין תחומי דעת, תמיכה בהם, תקיפה שלהם ואכיפה שלהם. כיהן בעברו כחבר במועצות מדעיות רבות, בין היתר במועצה המייעצת של התערוכה "מדע בחיים האמריקאים" של מכון הסמית'סוניאן.
פרסים

1982, פרס ההוראה ע"ש אדווין ה. סת'רלנד, המחלקה לסוציולוגיה, אוניברסיטת אינדיאנה
1990, פרס רוברט ק. מרטון בוק, המחלקה למדע, ידע וטכנולוגיה של אגודת הסוציולוגים האמריקאית.
1994, פרס הנשיא להוראה יוצאת דופן, אוניברסיטת אינדיאנה
ביבליוגרפיה

Gieryn, Thomas F. (1980). Patterns in the selection of problems for scientific research : American astronomers, 1950-75. [S.l.]. OCLC 65769225.
Merton, Robert (1980). Science and social structure : a festschrift for Robert K. Merton. Thomas F. Gieryn (ed.). New York N.Y.: New York Academy of Sciences. ISBN 978-0-89766-043-3.
Merton, Robert King; Aaron. Rosenblatt; Thomas F. Gieryn (1982). Social research and the practicing professions. Cambridge, Mass.: Abt Books. ISBN 0-89011-569-9.
Wagenaar, Theodore C.; Thomas F. Gieryn; Donald Light; Suzanne Infeld Keller; Craig J. Calhoun (1989). Readings and review for sociology, fifth edition. New York: McGraw-Hill. ISBN 978-0-07-557130-8. ISBN 0-07-557130-7.
Gieryn, Thomas F.; Susan E. Cozzens (1999). Theories of science in society. Science, technology, and society. Ann Arbor, Mich.: Books on Demand. ISBN 0-253-31471-2. OCLC 222846100.
Gieryn, Thomas F. (1999). Cultural boundaries of science : credibility on the line. Chicago: University of Chicago Press. ISBN 0-226-29261-4.
ראו גם

סוציולוגיה של המדע
בעיית התיחום
מלחמות המדע
הערות שוליים

↑  Thomas F. Gieryn, Boundary-Work and the Demarcation of Science from Non-Science: Strains and Interests in Professional Ideologies of Scientists, American Sociological Review 48, 1983-12, עמ' 781 doi: 10.2307/2095325
↑  "Thomas F. Gieryn". Indiana University Department of Sociology. נבדק ב-2008-09-14.
| --- | --- |
בקרת זהויות :  NLI: 987007261602105171  PLWABN: 9810635595205606  BIBSYS: 90076619  BnF: cb12552427z (data)  ISNI: 0000 0000 6307 8105  LCCN: n80036847  NKC: uk2015855910  NTA: 071002855  SNAC: w6cf9s9p  SUDOC: 140391401  VIAF: 61661711   WorldCat (עם VIAF): 61661711
תומאס דאוסגור

| --- | --- |
אין תמונה חופשית
 לידה:  4 ביולי 1963 (בן 61) קופנהגן, דנמרק 
 מוקד פעילות:  ממלכת דנמרק 
 מקום לימודים:  הקולג' המלכותי למוזיקה, Royal Danish Academy of Music 
 
תומאס דאוסגור (בדנית: Thomas Dausgaard, נולד ב-4 ביולי 1963 בקופנהגן) הוא מנצח דני.
ביוגרפיה

מאז 1997, דאוסגור הוא המנצח הראשי של התזמורת הקאמרית השוודית. בשנים 2004-2001, היה מנצח אורח ראשי של התזמורת הסימפונית הלאומית של דנמרק (DNSO), והיה למנצחה הראשי בשנת 2004, המנצח הדני הראשון בתפקיד זה. במרץ 2006 הוארך החוזה ההתחלתי שלו עם התזמורת עד 2010. הוא סיים את כהונתו בתזמורת הדנית הלאומית עם תום עונת 2011-2010, ולאחר זאת היה למנצח כבוד (æresdirigent) שלה.
מחוץ לדנמרק, ניצח דאוסגור לראשונה כאורח על תזמורת סיאטל במרץ 2013. באוקטובר 2013 מינתה תזמורת סיאטל את דאוסגאר למנצח אורח הראשי הבא שלה, החל בעונת 2015-2014, בחוזה התחלתי לשלוש שנים במרץ 2016 הודיעה תזמורת סיאטל על הארכת החוזה של דאוסגאר כמנצח אורח ראשי עד עונת 2020-2019, אז התחיל את תפקידו כמנהל המוזיקלי של תזמורת זאת. בינואר 2022 התפטר מתפקידו בתזמורת סיאטל.
במרץ 2015 הודיעה התזמורת הסימפונית הסקוטית של ה-BBC על מינוי דאוסגור למנצח הראשי הבא שלה, החל בעונת 2017-2016. בשנת 2022 סיים את תפקידו בתזמורת.
דאוסגור מנצח בקביעות על המוזיקה של פר נורגארד, שהקדיש לו את יצירתו "Terrains Vagues". דאוסגור ניצח על כמה הקלטות של מוזיקה דנית וסקנדינבית, לחברות התקליטים צ'אנדוס ודה קאפו, בהן יצירות מאת פר נורגארד.
חיים אישיים

לדאוסגור ואשתו, הלה הנצר, שלושה בנים.
הקלטות

דאוסגור הקליט מוזיקה דנית וסקנדינבית אחרת לחברות צ'אנדוס ודה קאפו. כמו כן החל בהקלטת סדרה של יצירות מאת בטהובן וסימפוניות של ושומאן.
הערות שוליים

↑  http://www.imgartists.com/?page=news/index.html&id=45  תומאס דאוסגור מאריך את החוזה עם התזמורת הדנית הלאומית עד 2010 24 במרץ 2006
↑  http://www.seattlepi.com/news/article/Danish-conductor-wields-a-bold-and-energetic-baton-1109748.php "מנצח דני מניף שרביט נועז ונמרץ" 14 במרץ 2013
↑  http://www.seattletimes.nwsource.com/html/localnews/2021945990_principalguestdausgaardxml.html סיאטל טיימס, "מאסטרו דני למנצח אורח ראשי, 2 באוקטובר 2013
↑  http://www.bbc.co.uk/mediacentre/latestnews/2015/thomas-dausgaard-sso "מנצח ראשי חדש הוכרז בפתיחת עונת 2016-2015 של התזמורת" 11 במרץ 2015
↑   אנדרו קלמנטס, הגרדיאן: נורגארד, " Terrains Vagues" סימפוניה מס' 6
התזמורת הסימפונית הלאומית של דנמרק, 20 בספטמבר 2009
↑  https://www.theguardian.com/music/2009/apr/03/per-norgard-symphonies-3-7  אנדרו קלמנטס, הגרדיאן, הסימפונית מס' 3 ו-7 של נורגארד, 3 באפריל 2009
↑  http://www.kristeligt-dagblad.dk/artikel/379960:Mennesker--En-passioneret-dirigent  קריסטליגט דאגבלאט, 9 בספטמבר 2010
| --- | --- |
בקרת זהויות :  NLI: 987007461587905171  PLWABN: 9810684567505606  BIBSYS: 1097091  BnF: cb140529252 (data)  GND: 123902029  ISNI: 0000 0000 8130 7442  LCCN: no97017112  MusicBrainz: 25ddcee5-ed5b-42bb-a0a2-9a4937b2c432  SELIBR: 280626  SNAC: w6tf3662  SUDOC: 151151598  VIAF: 51892142   WorldCat (עם VIAF): 51892142
תפאר

| תפאר |
| --- | --- |

מצב שימור
 מצב שימור: בסכנת הכחדה סכנת הכחדה (EN) 
מיון מדעי
ממלכה:: בעלי חיים
מערכה:: מיתרניים
על־מחלקה:: מקריני סנפיר
מחלקה:: מקריני סנפיר
סדרה:: דקראים
תת־סדרה:: דמויי-שפתן
משפחה:: שפתוניים
סוג:: תפאר
שם מדעי
 Cheilinus ‏לספד, 1801

תפאר (שם מדעי: Cheilinus) הוא סוג של דג ממשפחת השפתוניים. צבעו ירוק-כחלחל, והוא מעוטר בדגמי קווים או נקודות. לסוג תפאר 24 מינים, ורובם בעלי גוף גבוה, מכוסה קשקשים גדולים.
הסוג נפוץ בעיקר במימי הימים הטרופיים, וכמה ממיניו נפוצים גם בצפון ים סוף ובסביבות מפרץ אילת. הדג שוכן בשוניות אלמוגים, הן במים רדודים והן בעומק של 20-30 מטר. בשעות הלילה נחבא הדג בין סלעי השונית, וביום הוא ניזון מן האלמוגים והאצות שעליהם.
מיני התפאר

המין תפאר הדיאגרמה (C. digramma) עבר לסוג Oxycheilinus:
Cheilinus abudjubbe
Cheilinus chlorourus
Cheilinus fasciatus
Cheilinus oxycephalus
Cheilinus quinquecinctus
תפאר סהרוני (Cheilinus lunulatus) - נפוץ בין היתר במפרץ אילת.
תפאר תלת אונתי (cheilinus trilobatus) - מגיע לאורך של מטר אחד. הזכרים ניכרים בסנפיר זנב ארוך המחולק לשלוש אונות.
תפאר ענק (Cheilinus undulatus)
תפאר סהרוני
תפאר סהרוני

| תפאר סהרוני |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: מקריני סנפיר
מחלקה:: מקריני סנפיר
סדרה:: דקראים
תת־סדרה:: דמויי-שפתן
משפחה:: שפתוניים
סוג:: תפאר
מין:: תפאר סהרוני
שם מדעי
 Cheilinus lunulatus ‏פורסקל, 1775

תפאר סהרוני (שם מדעי: Cheilinus lunulatus) הוא מין של דג ממשפחת השפתוניים החי בשוניות טרופיות באוקיינוס ההודי ובימים סביבו, בעיקר בים סוף.
תפוצת התפאר היא מהים האדום ודרומה לאורך מפרץ עומאן לחופי ג'יבוטי, אריתריאה, סומליה וכן באיי סיישל. הוא מגיע מזרחה עד קו הגבול עם האוקיינוס השקט באזור אינדונזיה. הוא מצוי במים רדודים בעומק 2-30 מטר לאורך קרקעיות של שוניות, ערוגות אצות ואזורי חוליות.
דג זה גדול יחסית למשפחתו ומגיע לאורך 35-50 ס"מ. זהו דג ססגוני בעל ראש גדול ירוק, שפתיים עגלגלות בצבע כחול ועט אפור, מצח בולט בצבע כחול עד סגול עם כתמים לאורכו, גוף ירוק-בהיר, סנפירי חזה צהובים, סנפירי שת וגב כחולים כהים עד שחורים, פלג גוף אחורי כחול-כהה וזנב בעל מספר אונות כחולות. לנקבות ולצעירים מספר פסים לאורך גופם.
התפאר בעל מבנה פה מגודל וגמיש היכול לתפוס חסרי חוליות שונים כמו רכיכות מהקרקעית ולמחוץ את קונכיותיהם.
הערות שוליים

↑  תפאר סהרוני באתר הרשימה האדומה של IUCN
תפילה קצרה

| --- | --- |
 משנה:  משנה, מסכת ברכות, פרק ד', משנה ד'
 ברייתא:  תוספתא, מסכת ברכות (ליברמן), פרק ג'
 תלמוד בבלי:  תלמוד בבלי, מסכת ברכות, דף כ"ט, עמוד ב'; תלמוד בבלי, מסכת ברכות, דף ל', עמוד א'
 משנה תורה:  משנה תורה לרמב"ם, הלכות תפילה וברכת כהנים, פרק ד', הלכה י"ט
 שולחן ערוך:  שולחן ערוך, אורח חיים, סימן ק"י, סעיף ג'
 
תפילה קצרה היא מעין תחליף (זמני) לתפילת שמונה עשרה, הנאמרת במקרים בהם המתפלל נמצא במקום סכנה, שאינו יכול להתפלל את תפילת העמידה הרגילה ביישוב הדעת כלל.
תפילה קצרה פותחת ב"התנצלות": ”צָרְכֵי עַמְּךָ (יִשְׂרָאֵל) מְרֻבִּים וְדַעְתָּם קְצָרָה”, ממשיכה בבקשה קצרה: ”יְהִי רָצוֹן מִלְּפָנֶיךָ ה' אֱ-לֹהֵינוּ (וֵאֱ-לֹהֵי אֲבוֹתֵינוּ), שֶׁתִּתֵּן לְכָל אֶחָד וְאֶחָד כְּדֵי פַרְנָסָתוֹ, וּלְכָל גְּוִיָּה וּגְוִיָּה דֵּי מַחְסוֹרָהּ, וְהַטּוֹב בְּעֵינֶיךָ עֲשֵׂה”, ונחתמת בברכה: ”בָּרוּךְ אַתָּה ה' שׁוֹמֵעַ תְּפִלָּה”.
תוכן

במשנה מופיע:
רַבִּי יְהוֹשֻׁעַ אוֹמֵר הַמְהַלֵּךְ בִּמְקוֹם סַכָּנָה, מִתְפַּלֵּל תְּפִלָּה קְצָרָה; אוֹמֵר: הוֹשֵׁעַ הַשֵּׁם אֶת עַמְּךָ אֵת שְׁאֵרִית יִשְׂרָאֵל, בְּכָל פָּרָשַׁת הָעִבּוּר יִהְיוּ צָרְכֵיהֶם לְפָנֶיךָ. בָּרוּךְ אַתָּה ה' שׁוֹמֵעַ תְּפִלָּה
.
בתלמוד בבלי מופיעה על כך הרחבה, עם דעות שונות על נוסח התפילה:
תנו רבנן: המהלך במקום גדודי חיה ולסטים, מתפלל תפלה קצרה. ואיזה היא תפלה קצרה?
רבי אליעזר אומר: עָשָׂה רְצוֹנְךָ בַּשָּׁמַיִם מִמַּעַל, וְתֵן נַחַת רוּחַ לִירֵאֶיךָ מִתַּחַת, וְהַטּוֹב בְּעֵינֶיךָ עָשָׂה. בָּרוּךְ אַתָּה ה' שׁוֹמֵעַ תְּפִלָּה.
רבי יהושע אומר: שְׁמַע שַׁוְעַת עַמְּךָ יִשְׂרָאֵל, וַעֲשֵׂה מְהֵרָה בַּקָּשָׁתָם. בָּרוּךְ אַתָּה ה' שׁוֹמֵעַ תְּפִלָּה.
רבי אלעזר ברבי צדוק אומר: שְׁמַע צַעֲקַת עַמְּךָ יִשְׂרָאֵל, וַעֲשֵׂה מְהֵרָה בַּקָּשָׁתָם. בָּרוּךְ אַתָּה ה' שׁוֹמֵעַ תְּפִלָּה.
אחרים אומרים: צָרְכֵי עַמְּךָ יִשְׂרָאֵל מְרוּבִּין וְדַעְתָּם קְצָרָה; יְהִי רָצוֹן מִלְּפָנֶיךָ ה' אֱ-לֹהֵינוּ, שֶׁתִּתֵּן לְכָל אֶחָד וְאֶחָד כְּדֵי פַרְנָסָתוֹ, וּלְכָל גְּוִיָּה וּגְוִיָּה דֵּי מַחְסוֹרָהּ. בָּרוּךְ אַתָּה ה' שׁוֹמֵעַ תְּפִלָּה.
להלכה נפסק בתלמוד כדעת אחרים.
נוסח זה מופיע גם במשנה תורה לרמב"ם, בשינוי קל: ”צָרְכֵי עַמְּךָ יִשְׂרָאֵל מְרוּבִּים וְדַעְתָּם קְצָרָה; יְהִי רָצוֹן מִלְּפָנֶיךָ ה' אֱ-לֹהֵינוּ, שֶׁתִּתֵּן לְכָל אֶחָד וְאֶחָד כְּדֵי פַרְנָסָתוֹ, וּלְכָל גְּוִיָּה וּגְוִיָּה דֵּי מַחְסוֹרָהּ, וְהַטּוֹב בְּעֵינֶיךָ עֲשֵׂה. בָּרוּךְ אַתָּה ה' שׁוֹמֵעַ תְּפִלָּה”.
דיני התפילה

התפילה נאמרת רק במקרה כאשר המתפלל נמצא במקום סכנה ואינו יכול להתפלל תפילת שמונה עשרה כרגיל בכוונה כלל.
רצוי להתפלל את התפילה בעמידה על מקומו כבשעת תפילת שמונה עשרה, אך אם גם בזה עדיין קיימת סכנה, יכול הוא להתפלל את תפילה זו תוך כדי הליכה.
אם לאחר שהתפלל תפילה קצרה, שוב הוכשרו התנאים להתפלל תפילת שמונה עשרה, ועדיין לא עבר זמן תפילה, חייב לחזור ולהתפלל תפילת שמונה עשרה כרגיל.
ראו גם

תפילת מעין שמונה עשרה
הערות שוליים

↑  משנה תורה לרמב"ם, הלכות תפילה וברכת כהנים, פרק ד', הלכה י"ט.
↑  משנה, מסכת ברכות, פרק ד', משנה ד'; תלמוד בבלי, מסכת ברכות, דף כ"ט, עמוד ב'; שולחן ערוך, אורח חיים, סימן ק"י, סעיף ג'. וראו משנה ברורה, סימן ק"י, סעיף קטן י"ג
תותח רכוב 102/35 על פיאט 634N

| --- | --- |

תותח רכוב 102/35 על פיאט 634N
 מאפיינים כלליים
 יצרן:  Fiat Veicoli Industriali  (אנ')
 שנות ייצור:  1941 – 1942
 יחידות שיוצרו:  7
 הרכבה:  איטליה איטליה
 חברת אם:  פיאט
 אורך:  7.6 מטר
 רוחב:  2.3 מטר
 גובה:  3.25 מטר
 משקל:  6.2 טון (נטו)
 מפרט טכני
 מנוע:  6 צילינדרים, 8,355 סמ"ק המפיק 80 כ"ס ב-1,800 סל"ד (מנוע דיזל, יוצר בין השנים 1933 – 1939, דגם "Fiat 634N1")
 הילוכים:  תמסורת ידנית
 מהירות מרבית:  41 קמ"ש
 צריכת דלק:  2.8 ק"מ ל-1 ליטר
תותח 102/35 (מוצג במוזיאון ההעפלה וחיל הים בחיפה)
פיאט 634N (באיטלקית: Fiat 634N) היא משאית, נושאת תותח רכוב 102/35 (אנ') מתוצרת Fiat Veicoli Industriali (אנ'), חברת בת של קונצרן הרכב האיטלקי פיאט אשר יוצרה במהלך מלחמת העולם השנייה בין השנים 1941–1942 באיטליה עבור הצי המלכותי האיטלקי.
"פיאט 634N"

מנוע דיזל תוצרת "פיאט", סוג מנוע "Fiat 355C".
הנעה 4x2.
צוות: 2 + 6.
טווח נסיעה: 420 ק"מ.
קיבולת מכל דלק - 140 ליטר.
יחס כוח / משקל - 12.9 כ"ס ל-1 טון.
"תותחי 102/35"

"תותחי 102/35" שיוצרו משנת 1914 שימשו כתותח ימי, תותח נ"מ, תותח חוף, תותח רכבת ותותח שדה.
התותחים הורכבו על שלדות המשאיות בשנת 1941 במפעל ""פיאט טריפולי" ויועדו כתותחי ארטילריה רכובה נ"מ, קליבר - 102 מ"מ, טיווח :360° מעלות, משקל תותח - 1,220 ק"ג, נטלו חלק בקרבות בצפון אפריקה.
ראו גם

פיאט 634
ספא דובונקה 35
הערות שוליים

↑  "תותח רכוב 102/35 על פיאט 634N" forum.warthunder.com/index.php?/topic/430423-10235-on-fiat-634n
↑  "פיאט 634" דגם "N" centoventesimo.com/mezzi/camion/fiat634/fiat634
↑  "תותח רכוב 102/35 על פיאט 634N" - תמונה pinterest.com/pin/536702480583805981
↑  השתתפות המיליציה במערכה בצפון אפריקה 1940-1943
 regioesercito.it//reparti/mvsn/mvsnas40-43
תותח שדה

תותח שדה 105 מ"מ צרפתי ממלחמת העולם הראשונה .
תותח שדה הוא מערכת ארטילרית נעה בגרירה או בהנעה עצמית. בעבר המונח התייחס לתותחים קטנים שליוו צבא בתמרון, כאשר ניתן להעביר אותם בנסיבות משתנות, בשונה מתותחים קובעים שהותקנו בביצורים (ארטילרית חיל המצב, חוף ומצור. התותחים והמרגמות הללו היו גדולים מכדי להזיזם במהירות, ושימשו בהגנה או במצור ממושך).
השימוש המפורסם ביותר מבחינה טקטית היה של נפוליאון בונפרטה. התותחים צוידו בגלגלים גדולים שאפשרו תנועה מהירה במהלך הקרב. ניתן היה לפגוע במגוון כוחות אויב: רגלים, פרשים ואוניות. בכל מקום בו הם התרכזו, מה ששיפר את אפקטיביות ההתקפה.
מלחמת העולם הראשונה

עם התפתחות הארטילריה, כמעט כל התותחים בכל סדר גודל היו מסוגלים לנוע במהירות מסוימת. למעט יוצאים מן הכלל, אפילו כלי המצור הגדולים ביותר הפכו לניידים בכביש או ברכבת בתחילת מלחמת העולם הראשונה, האבולוציה נטתה לכיוון נשק קטן יותר עם ניידות מוגברת.
בצבא הבריטי, תותח השדה היה על פי רוב בקוטר 45 מ"מ, תותחים בקוטר גדול יותר הוגדרו כבינוניים והתותחים הגדולים הגדרו ככבדים. התותח הגדול ביותר (להבדיל מהוביצר) היה בקוטר 5.5 אינץ' (140 מ"מ).
מלחמת העולם השנייה

מתחילת מלחמת העולם השנייה, תותח השדה תפקד כתותח ארוך טווח שיורה בזווית נמוכה יחסית, בניגוד להוביציר שיכול לירות בזוויות גבוה יותר. לתותחי השדה לא הייתה מטרה מוגדרת. בשלבים המאוחרים של מלחמת העולם השנייה, התותח הנפוץ במלחמה היה הוביצר בקוטר של 105 עד 155מ"מ, או בתצורת תותח נגד טנקיים/שדה שמהירות הלוע שלו הייתה מספיק גבוהה לשימוש בשני התפקידים. תותחי השדה הנפוצים ביותר במלחמה היו:
תותח בריטי בקוטר 5.5 אינץ'
לונג טום האמריקאי בקוטר 155 מ"מ, פותח מנשק צרפתי ממלחמת העולם הראשונה
BS-3 הסובייטי - פותח מתותח ימי ותוכנן להיות נשק נגד טנקים
ZiS-3 הסובייטי בקוטר 76 מ"מ. היה אחד מתותחי השדה המיוצרים ביותר במהלך המלחמה, יוצרו למעלה מ-103,000 יחידות . ה-ZiS-3 יכול היה לירות אש ישירה נגד כלים משוריינים, אש ישירה לסיוע לחי"ר וירי עקיף נגד מטרות רחוקות.
שנות השישים והשבעים

בתחילת שנות השישים ועד סוף שנות השבעים צבא ארצות הברית השתמש בתותח לטווח רחוק : התותח המתנייע M107 175 מ"מ. ה-M107 היה בשימוש נרחב במלחמת וייטנאם והוכיח יעילות בדו-קרב תותחים עם כוחות צפון וייטנאם. הוא נחשב לכלי שדורש תחזוקה גבוהה והוצא משירות בארצות הברית לאחר תקלות רבות של סדיקת קנה. ייצור ה-M107 נמשך עד 1980. התותח שימש גם את הצבא הישראלי. כלים נוספים היו בעבר בשימוש צבא העם של וייטנאם .
העידן המודרני

התותח הקטן והנייד הוחלף על ידי המרגמה הניידת, שהחליפה את כל הכלים הקטנים מ-100מ"מ. תותחי הוביצר משמשים לטווח הבינוני, בקוטר נאט"ו 105- 155 מ"מ או בקוטר רוסי של 152מ"מ. כדוגמת ההוביצר L118 105 מ"מ שמשמש לתמיכה בחי"ר ושריון בטווחים בהם מרגמות אינן יעילות. בטווח הארוך משתמשות רקטות, טילים ומטוסים.
תותחי שדה גרמניים שנתפסו על ידי ה- NZEF הוצגו בלונדון, 1918
תן למוזיקה לדבר

"תן למוזיקה לדבר" הוא סינגל של הראפר הישראלי סאבלימינל, אשר יצא לאור ב-4 בינואר 2018. השיר נכתב, הולחן והופק על ידי סאבלימינל עצמו.
רקע

השיר הוא בסגנון האפרו-טראפ, והוא עוסק בגזענות ואפליות שקיימות בחברה הישראלית בין מגזרים ועדות וקבלת השונה, ומעביר מסרים של אנטי-גזענות (אנ') והדדיות.
הצלחה

השיר זכה להצלחה רבה בצאתו, והגיע בשיאו למקום השני במצעד ההשמעות ברדיו השבועי של חברת מדיה פורסט, כשצבר כ-161 השמעות וצעד במצעד כ-15 שבועות רצופים. במצעד השנתי של החברה הגיע השיר למקום השלישי, במצעד השנתי של אקו"ם הגיע השיר למקום הרביעי, ובמצעד הפזמונים העברי השנתי של גלגלצ ואתר ynet הגיע השיר למקום ה-39.
ביקורת

דודי פטימר ממעריב אונליין העניק לשיר ביקורת חיובית: "עם טקסט אופייני לסאבלימינל (כולל הרמה מגניבה לריקי גל), לחן ופזמון קליטים משמיעה ראשונה ווייב מושקע ועשיר מוזיקלית (הממשיך את הלך הרוח של אלבומו האחרון), סאבלימינל ממשיך לבסס מעמדו כמנטור היפ הופ ישראלי וכאחד האמנים הראויים במלוא הדעה לתואר זה".
יוסי חרסונסקי העניק לשיר ביקורת מעורבת: "סאבלימינל שרבט מסר בקלי קלות. הוא מרגיש פתע מושיע, גייס ילדים ונערים אפריקאים לרקוד בקליפ מושקע. המטרה מקדשת את האמצעים, אבל סאבלימינל יישאר כנראה בצד של הבידור. האם הוא מסוגל להוביל קמפיין אנטי גזעני על באמת כמו זה שהביא לסוף האפרטהייד בדרום אפריקה? – מסופקני. המגלומניות שלו כמפיק מוזיקלי מתורגמת למוזיקה שמחה מקפיצה, לקליפ צבעוני מלהיב. הוא לפחות עשה משהו".
וידאו קליפ

הווידאו קליפ של השיר פורסם בסמוך לצאת הסינגל עצמו בערוץ היוטיוב של סאבלימינל, ובוים על ידי סאבלימינל עצמו, טל הנדלסמן ואבי בן זקן. הקליפ צולם בעיר קייפטאון שבדרום אפריקה, ומשתתפים בו גם רקדנים אפריקאים. על הקליפ אמר סאבלימינל: "הגעתי לאחד המקומות המקופחים וקשים בעולם ועברתי שם חוויה מכוננת. גיליתי אנשים חמים, מלאים בשמחת חיים, אהבה וצניעות, שמוזיקה זורמת להם בדם. באתי לחזק, וחזרתי בזכותם מחוזק, מלא תקווה ואופטימיות".
מיקומי שיא

|   ‏‏‏  מצעדים שבועיים (2018)> מדינה |   ‏‏‏  מצעדים שבועיים (2018)> מצעד |   ‏‏‏  מצעדים שבועיים (2018)> מיקום שיא |   ‏‏‏  מצעדים שבועיים (2018)>  |
| --- | --- | --- | --- |
|  ישראל | מדיה פורסט ישראל | 2 |  |
|   ‏‏‏  מצעדים שנתיים (2018)> מדינה |   ‏‏‏  מצעדים שנתיים (2018)> מצעד |   ‏‏‏  מצעדים שנתיים (2018)> מיקום שיא |   ‏‏‏  מצעדים שנתיים (2018)>  |
| --- | --- | --- | --- |
|  ישראל | מדיה פורסט ישראל | 3 |  |
|  ישראל | גלגלצ | 39 |  |
|  ישראל | אקו"ם | 4 |  |
|   ‏‏‏  מצעדים שנתיים (2019)> מדינה |   ‏‏‏  מצעדים שנתיים (2019)> מצעד |   ‏‏‏  מצעדים שנתיים (2019)> מיקום שיא |   ‏‏‏  מצעדים שנתיים (2019)>  |
| --- | --- | --- | --- |
|  ישראל | מדיה פורסט ישראל | 35 |  |
הערות שוליים

1 2  נותן למוזיקה לדבר: סאבלימינל בסינגל חדש נגד הגזענות, באתר "סרוגים", 4 בינואר 2018
↑  המצעד השבועי, שבוע 03, 2018, באתר מדיה פורסט ישראל
↑  המצעד השבועי, שבוע 16, 2018, באתר מדיה פורסט ישראל
↑  תרבות ובידור 13, וואו: הישג מדהים לעומר אדם, באתר חדשות 13 (לשעבר ערוץ עשר), 2 בספטמבר 2018
↑  מעריב אונליין, ‏"שני משוגעים" של עומר אדם הוא השיר המושמע ביותר לשנת 2018, באתר מעריב אונליין, 26 בדצמבר 2018
↑  ערן סויסה, מי היו הכי מושמעים ב-2018?, באתר ישראל היום, 26 בדצמבר 2018
↑  עמי פרידמן ודלית רצ'שטר, אתם בחרתם: "שני משוגעים" של עומר אדם הוא שיר השנה, באתר ynet, 6 בספטמבר 2018
↑  דודי פטימר, ‏נותן למוזיקה לדבר: סאבלימינל מוציא שיר חדש וחברתי מתמיד, באתר מעריב אונליין, 4 בינואר 2018
↑  יוסי חרסונסקי, תן למוזיקה לדבר, באתר "יוסמיוסיק", 5 בינואר 2018
↑  ירדן עזיזי, סאבלימינל עושה את אפריקה בקליפ חדש שעושה לרקוד, באתר חדשות 13, 4 בינואר 2018
תחנת הרכבת רמלה דרום

מיקום התחנה במשולש הכבישים 40, 431 ו-4304
תחנת הרכבת רמלה דרום היא תחנת נוסעים מתוכננת של רכבת ישראל העתידה לשרת את העיר רמלה.
התחנה מתוכננת לקום על מסילת ראשון לציון - מודיעין.
היסטוריה

כחלק מתכנון וסלילת כביש 431, שנבנה כדרך דו מסלולית, נשמרה רצועה לבניית מסילת רכבת עתידית בין מסלולי הכביש. בנובמבר 2014 אושרה תוכנית המתאר המקומית לקטע המסילה הראשונים - ענבה הכוללת גם את תחנת רמלה דרום.
התחנה תיבנה על שטח של כ-45 דונם במתחם משולש הגובל ממערב בכביש 40, ממזרח בכביש 4304 ומדרום בכביש 431 בחלקה המערבי של שכונת קריית האומנים. בצמוד למחלף רמלה דרום.
בשלהי שנת 2023 החלה בניית התחנה.
בתחנה החדשה ישולב מרכז תעסוקה ומסחר בהיקף של כ-35 אלף מטר.